20 Lefoko la Modimo le re tlhomamisetsa gore “boidiidi jo bogolo” bo tla ‘tswa mo pitlaganong e kgolo.’ (Tshenolo 7:9, 14) Boidiidi joo jo bogolo bo tla bo bo na le batho ba le kae? Jesu o ne a bua jaana ka boene: ‘Kgoro e e isang botshelong yone e tshesane le tsela e pitlagane, mme ba ba e bonang ba mmalwa.’ (Mathaio 7:13, 14) Batho ba ba tla falolang pitlagano e kgolo e e tlang ba tla nna mmalwa thata fa ba bapisiwa le dibilione tse di tshelang mo lefatsheng gone jaanong. Mme go ka direga gore ba nne le tshiamelo e e tshwanang le e e neng ya newa batho ba ba neng ba falola Morwalela. Go ka direga gore batho bano ba ba tla falolang ba newe tshono ka nakwana gore ba nne le bana e le karolo ya setšhaba se se tla tshelang mo lefatsheng le lesha.—Isaia 65:23.